CELEX: 52020PC0279
Language: lv
Date: 2020-06-26
Title: Priekšlikums PADOMES ĪSTENOŠANAS LĒMUMS, ar kuru groza Padomes Īstenošanas lēmumu (ES) 2018/1696 par darbības noteikumiem atlases komitejai, kas paredzēta 14. panta 3. punktā Padomes Regulā (ES) 2017/1939

EIROPAS KOMISIJA
            Briselē, 26.6.2020
            COM(2020) 279 final
            2020/0133(NLE)
            Priekšlikums
            PADOMES ĪSTENOŠANAS LĒMUMS,
            ar kuru groza Padomes Īstenošanas lēmumu (ES) 2018/1696 par darbības noteikumiem atlases komitejai, kas paredzēta 14. panta 3. punktā Padomes Regulā (ES) 2017/1939
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               Padomes Regulu (ES) 2017/1939, ar ko īsteno ciešāku sadarbību Eiropas Prokuratūras (EPPO) izveidei, Padome pieņēma 2017. gada 12. oktobrī un tā stājās spēkā 2017. gada 20. novembrī. 
            
            
               Saskaņā ar Padomes Regulas (ES) 2017/1939 20. pantu Komisija ir atbildīga par EPPO izveidi un tās sākotnējo administratīvo darbību, līdz tā spēj pati īstenot savu budžetu. 
            
            
               EPPO izveides priekšnoteikums ir tās locekļu un darbinieku, jo īpaši Eiropas prokuroru, atlase un iecelšana, kuri kopā ar Eiropas galveno prokuroru veido EPPO kolēģiju. EPPO kolēģijai ir jāpieņem vairāki svarīgi vispārēja rakstura lēmumi, bez kuriem EPPO nevar sākt savu darbību. Tie, piemēram, ietver EPPO iekšējā reglamenta un Eiropas deleģēto prokuroru nodarbināšanas kārtības pieņemšanu, kā arī tā ieceļ Eiropas deleģētos prokurorus un administratīvo direktoru. 
            
            
               Padomes Regulas (ES) 2017/1939 16. panta 1. punktā ir noteikts, ka katra iesaistītā dalībvalsts izvirza trīs kandidātus, kuri a) kuri tajā brīdī ir attiecīgās dalībvalsts prokuratūras vai tiesu iestāžu locekļi, b) kuru neatkarība ir neapšaubāma, un c) kuriem ir kvalifikācija, kas to attiecīgajās dalībvalstīs prasīta, lai ieņemtu augstus amatus prokuratūrā vai tiesā, un kuriem ir attiecīga praktiskā pieredze saistībā ar valsts tiesību sistēmām, finanšu izmeklēšanu un tiesu iestāžu starptautisko sadarbību krimināllietās.
            
            
               Turklāt Padomes Regulas (ES) 2017/1939 16. panta 2. punktā ir noteikts, ka pēc Padomes Regulas (ES) 2017/1939 14. panta 3. punktā paredzētās atlases komitejas motivētā atzinuma saņemšanas Padome izraugās un ieceļ vienu no kandidātiem par attiecīgās dalībvalsts Eiropas prokuroru. Ja atlases komiteja secina, ka kandidāts neatbilst nosacījumiem, kas nepieciešami Eiropas prokurora pienākumu veikšanai, tās atzinums Padomei ir saistošs.
            
            
               Padome 2018. gada 13. jūlijā pieņēma Padomes Īstenošanas lēmumu (ES) 2018/1696 par darbības noteikumiem atlases komitejai, kas paredzēta Padomes Regulas (ES) 2017/1939 14. panta 3. punktā. 
            
            
               Minēto darbības noteikumu VII noteikuma 2. punktā ir noteikts, ka atlases komiteja uzklausa dalībvalstu izvirzītos Eiropas prokurora amata kandidātus un sniedz atzinumu par kandidātu kvalifikāciju Eiropas prokuroru pienākumu veikšanai. Komiteja skaidri norāda, vai dalībvalsts izvirzītais kandidāts atbilst Padomes Regulas (ES) 2017/1939 16. panta 1. punktā paredzētajiem nosacījumiem, un, ja tā tas nav, tā ar sekretariāta starpniecību attiecīgajai dalībvalstij lūdz izvirzīt atbilstošu skaitu jaunu kandidātu. Atlases komiteja tad sarindo kandidātus pēc viņu kvalifikācijas un pieredzes. Sarindojums norāda atlases komitejas prioritāro secību, un Padomei tas nav saistošs.
            
            
               Saskaņā ar šo noteikumu, ja dalībvalsts saprātīgā laikposmā neizvirza trīs atbilstīgus kandidātus, atlases komiteja nevar Padomei sniegt motivētu atzinumu par kandidātiem un atlases procedūru nevar pabeigt. Tas varētu liegt Padomei savlaicīgi iecelt Eiropas prokuroru šai dalībvalstij un tādējādi aizkavēt EPPO izveidi un darbības sākšanu. 
            
            
               Pirmo Eiropas prokuroru atlases procesā gūtā pieredze liecina, ka dalībvalsts varētu saskarties ar ievērojamām grūtībām atbilstīgo kandidātu identificēšanā un izvirzīšanā, un dažos izņēmuma gadījumos varētu būt objektīvi neiespējami saprātīgā termiņā izvirzīt vajadzīgo skaitu atbilstīgu kandidātu.
            
            
               Šā priekšlikuma mērķis ir ļaut atlases komitejai izņēmuma kārtā un pienācīgi pamatotos gadījumos sniegt Padomei motivētu atzinumu tikai par diviem atbilstīgiem kandidātiem, t. i., ja ir pietiekami pierādīts, ka dalībvalstij ir objektīvi neiespējami saprātīgā laikposmā atrast trešo atbilstīgo kandidātu, neraugoties uz visām pieliktajām pūlēm, lai to panāktu, ņemot vērā īpašos apstākļus, ar kādiem saskaras šī dalībvalsts. Šādos gadījumos atlases komiteja varētu sniegt Padomei motivētu atzinumu tikai par diviem atbilstīgiem kandidātiem, un Padome varētu turpināt procedūru, pamatojoties uz šo atzinumu. 
            
            
               •Saskanība ar spēkā esošajiem noteikumiem konkrētajā politikas jomā
            
            
               
                  EPPO izveide ir paredzēta LESD 86. pantā. EPPO būs pirmā ES struktūra ar kriminālizmeklēšanas un kriminālvajāšanas pilnvarām attiecībā uz noziegumiem, kas skar Savienības finanšu intereses, un būs pilnīgi jauna dalībniece Eiropas tiesiskajā regulējumā. Gaidāms, ka EPPO radīs konsekventāku un efektīvāku kriminālvajāšanas politiku attiecībā uz noziegumiem, kas skar ES budžetu, un rezultātā būs lielāks skaits kriminālvajāšanu, notiesājošu spriedumu, kā arī palielināsies prevencija un vairāk tiks atgūti krāpniecības dēļ zaudēti Savienības līdzekļi. 
               
               
                  Iesniedzot šo priekšlikumu Padomes Īstenošanas lēmuma (ES) 2018/1696 grozījumam, Komisija pilda savu pienākumu saskaņā ar Padomes Regulas (ES) 2017/1939 20. pantu, 14. panta 3. punktu un 16. panta 2. punktu. Šis priekšlikums ļaus pabeigt vajadzīgās Eiropas prokuroru atlases un iecelšanas procedūras un laikus sākt EPPO darbības. Tāpēc šis priekšlikums pilnībā atbilst spēkā esošajiem noteikumiem attiecīgajā politikas jomā.
               
            
            
               •Atbilstība pārējiem Savienības politikas virzieniem
            
            
               
                  Šī iniciatīva atbilst citām Savienības politikas jomām un norisēm likumdošanas jomā, kuru mērķis ir stiprināt Savienības finanšu interešu aizsardzību.
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
         
         
            
               •Juridiskais pamats
            
            
               
                  Priekšlikuma pamatā ir LESD 291. pants saistībā ar Padomes Regulas (ES) 2017/1939 14. panta 3. punktu un 16. panta 2. punktu. 
               
            
            
               •Subsidiaritāte (neekskluzīvas kompetences gadījumā) 
            
            
               
                  Padomes Regulas (ES) 2017/1939 14. panta 3. punktā paredzētās atlases komitejas darbības noteikumus var pieņemt un grozīt tikai Savienības iestādes saskaņā ar īstenošanas pilnvarām, un tādējādi tie pēc būtības ir ekskluzīva kompetence, uz ko neattiecas subsidiaritātes princips.
               
            
            
               •Proporcionalitāte
            
            
               
                  Šis priekšlikums attiecas tikai uz to, kas nepieciešams, lai sasniegtu izvirzītos mērķus, un tāpēc tas atbilst proporcionalitātes principam. Šis priekšlikums ir tieši saistīts ar Padomes Regulas (ES) 2017/1939 stāšanos spēkā, un tam ir būtiska nozīme, lai nodrošinātu ātru EPPO izveidi darbības sākšanu. 
               
            
            
               •Juridiskā instrumenta izvēle
            
            
               
                  Šis juridiskais instruments ir paredzēts Padomes Regulas (ES) 2017/1939 14. panta 3. punktā saistībā ar 16. panta 2. punktu. 
               
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               
                  Ņemot vērā šā priekšlikuma uz īpašu mērķi vērsto un ierobežoto būtību un to, ka šis priekšlikums atbilst Padomes Regulas (ES) 2017/1939 14. panta 3. punktā saistībā ar 16. panta 2. punktu noteiktajam Komisijas pienākumam, netika veikti ex post izvērtējumi, apspriešanās ar ieinteresētajām personām un ietekmes novērtējumi. 
               
            
            
               4.IETEKME UZ BUDŽETU
            
            
               
                  Priekšlikums neietekmē budžetu.  
               
            
            
               5.CITI ELEMENTI
            
            
               •Īstenošanas plāni un uzraudzīšanas, izvērtēšanas un ziņošanas kārtība
            
            
               
                  Ņemot vērā šā pasākuma raksturu, īstenošana nav vajadzīga. 
               
            
            
               •Skaidrojošie dokumenti (direktīvām)
            
            
               
                  Šim priekšlikumam nav vajadzīgi skaidrojoši dokumenti par transponēšanu. 
               
            
            
               •Detalizēts konkrētu priekšlikuma noteikumu skaidrojums
            
            
               Šis grozījums ļautu atlases komitejai izņēmuma kārtā un pienācīgi pamatotos gadījumos sniegt Padomei motivētu atzinumu tikai par diviem atbilstīgiem kandidātiem, t. i., ja ir pietiekami pierādīts, ka dalībvalstij ir objektīvi neiespējami saprātīgā laikposmā atrast trešo atbilstīgo kandidātu, neraugoties uz visām pieliktajām pūlēm, lai to panāktu, ņemot vērā īpašos apstākļus, ar kādiem saskaras šī dalībvalsts. Šādos gadījumos atlases komiteja varētu sniegt Padomei motivētu atzinumu tikai par diviem atbilstīgiem kandidātiem, un Padome varētu turpināt procedūru , pamatojoties uz šo atzinumu.
            
            
                
            
         
         
            
               2020/0133 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar kuru groza Padomes Īstenošanas lēmumu (ES) 2018/1696 par darbības noteikumiem atlases komitejai, kas paredzēta 14. panta 3. punktā Padomes Regulā (ES) 2017/1939
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes Regulu (ES) 2017/1939 (2017. gada 12. oktobris), ar ko īsteno ciešāku sadarbību Eiropas Prokuratūras (EPPO)
                  1
                izveidei, un jo īpaši tās 14. panta 3. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Eiropas Prokuratūra tika izveidota, lai veiktu izmeklēšanu un kriminālvajāšanu un celtu apsūdzību pret tādu noziedzīgo nodarījumu izdarītājiem un līdzdalībniekiem, kas skar Savienības finanšu intereses. 
            
            
               (2)Regulā (ES) 2017/1939 noteikts, ka pēc tam, kad no atlases komitejas ir saņemts motivēts atzinums, kā tas ir paredzēts šīs regulas 14. panta 3. punktā, Padomei ir jāieceļ katrs Eiropas prokurors, izvēloties no trim kvalificētiem kandidātiem, kurus izvirzījusi katra dalībvalsts.
            
            
               (3)Eiropas prokuroru, kuri kopā ar Eiropas galveno prokuroru veido EPPO kolēģiju, atlase un iecelšana ir EPPO izveides priekšnoteikums.
            
            
               (4)Padome 2018. gada 13. jūlijā pieņēma Īstenošanas lēmumu (ES) 2018/1696 par darbības noteikumiem atlases komitejai, kas paredzēta 14. panta 3. punktā Regulā (ES) 2017/1939
                  2
               . 
            
            
               (5)Minēto darbības noteikumu VII noteikuma 2. punktā ir noteikts, ka atlases komitejai, pamatojoties uz pārskatīšanas un uzklausīšanas laikā gūtajiem konstatējumiem, ir jāsniedz atzinums par kandidātu kvalifikāciju Eiropas prokurora pienākumu veikšanai, un skaidri jānorāda, vai kandidāts atbilst Regulas (ES) 2017/1939 16. panta 1. punkta nosacījumiem. Atlases komitejai ir jāsniedz sava atzinuma pamatojums. Ja izvirzītie kandidāti neatbilst Regulas (ES) 2017/1939 16. panta 1. punktā paredzētajiem nosacījumiem, tas pats nosacījums paredz, ka atlases komiteja ar sekretariāta starpniecību attiecīgajai dalībvalstij lūdz izvirzīt atbilstošu skaitu jaunu kandidātu.
            
            
               (6)Atkāpjoties no šā noteikuma, atlases komitejai vajadzētu būt iespējai iesniegt Padomei motivētu atzinumu tikai par diviem atbilstīgiem kandidātiem, t. i., ja ir pietiekami pierādīts, ka dalībvalstij ir objektīvi neiespējami saprātīgā laikposmā atrast trešo atbilstīgo kandidātu, neraugoties uz visām pieliktajām pūlēm, lai to panāktu, ņemot vērā īpašos apstākļus, ar kādiem saskaras šī dalībvalsts. Šādā situācijā atlases komitejai būtu jāspēj iesniegt Padomei savu atzinumu par diviem atbilstīgiem kandidātiem, un Padome var pāriet pie iecelšanas amatā, pamatojoties uz sarakstu, kurā ir tikai divi atbilstīgi kandidāti.
            
            
               (7)Tāpēc Padomes Īstenošanas lēmums (ES) 2018/1696 būtu attiecīgi jāgroza.
            
            
               (8)Lai nodrošinātu EPPO darbības savlaicīgu sākšanu, šim īstenošanas lēmumam būtu jāstājas spēkā nākamajā dienā pēc tā publicēšanas,
            
            
            
               IR PIEŅĒMUSI ŠO LĒMUMU. 
            
            
               1. pants
            
         
         
            
               Padomes Īstenošanas lēmuma (ES) 2018/1696 par darbības noteikumiem atlases komitejai, kas paredzēta 14. panta 3. punktā Regulā (ES) 2017/1939 pielikuma VII noteikuma 2. punktā pēc otrās daļas iekļauj šādu daļu:
            
            
               “Izņēmuma kārtā, ja ir pietiekami pierādīts, ka dalībvalstij ir objektīvi neiespējami saprātīgā laikposmā atrast trešo atbilstīgo kandidātu, neraugoties uz visām pieliktajām pūlēm, lai to panāktu, un ņemot vērā īpašos apstākļus, ar kādiem saskaras šī dalībvalsts, atlases komiteja pēc apspriešanās ar attiecīgo dalībvalsti un sniedzot pietiekamu pamatojumu var sniegt Padomei motivētu atzinumu par tikai diviem atbilstīgiem kandidātiem.” 
            
            
               2. pants
            
            
               Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  
                        OV L 283, 31.10.2017., 1. lpp.
               
               
                  
                     (2)
                  
                        OV L 282, 12.11.2018, 8.–12. lpp.